Maghiarii americani sau maghiaro-americanii (engleză: "Hungaian Americans", maghiară: "amerikai magyarok") sunt cetățenii Statelor Unite cu origini sau ascendență maghiară. Mulți dintre ei sunt refugiați care s-au stabilit în Statele Unite după Revoluția ungară din 1956 sau în timpul celui de Al Doilea Război Mondial sau mai devreme (după Tratatul de la Trianon sau după Revoluția Maghiară din 1848). Mulți dintre ei sunt de origine panonică, transilvăneană, secuiască, dar există și mici grupuri de ceangăi (moldoveni). O mare parte a comunității maghiaro-americane este de origine evreiască sau maghiari de religie mozaică. Mai ales credincioșii neologi se declară maghiari încă din sec. XIX., dar sunt și mari comunități hasidice sătmărene în Brooklyn și Kiryas Yoel ("Orașul lui Joel Teitelbaum"), care sau de origine maghiară. Comunitatea maghiară a dat societății americane numeroși actori, jurnaliști și scriitori precum și politicieni ca George Pataki (fost guvernator al Statului New York ), Peter R. Orszag (directorul Oficiului de Management și Buget al președintelui Obama) sau deputații Tom Lantos, Ernest Istook, Joseph M. Gaydos, Eugene Jerome Hainer și Ernie Konnyu (membrii al Congresului Statelor Unite ale Americii). Printre cei mai cunoscuți maghiaro-americani se numără personalități ca Joseph Pulitzer (1847 – 1911, născut "Politzer József"), al cărui nume îl poartă Premiul Pulitzer, Edward Teller (1908 – 2003), „părintele bombei cu hidrogen”, Eugene Paul Wigner (1902 – 1995), laureat al Premiului Nobel pentru Fizică, Charles Simonyi, informatician, om de afaceri, al doilea maghiar care a ajuns în Spațiul cosmic (de două ori) sau Adrien Brody, actor premiat cu Premiul Oscar pentru cel mai bun actor.